b'\n_START_ARTICLE_\nMP3\n_START_PARAGRAPH_\nMP3 je priljubljena digitalna oblika zapisa glasbenih datotek, ki je bila razvita z namenom zmanj\xc5\xa1anja velikosti slednjih. V nestisnjeni obliki le-te zasedajo veliko prostora.\n_START_SECTION_\nKakovost zapisa MP3\n_START_PARAGRAPH_\nKer je MP3 izgubljiv (lossy) glasbeni zapis, ima \xc5\xa1tevilne nastavitve bitne hitrosti (bitrate). Bitna hitrost je \xc5\xa1tevilo bitov, ki predstavljajo kodirane podatke za 1 sekundo zvoka. Tipi\xc4\x8dna bitna hitrost je od 96 do 256 kilobitov na sekundo. Glasbeni CD, na katerem je glasba zapisana brez stiskanja, ima bitno hitrost okoli 1400 kilobitov na sekundo. Ve\xc4\x8dja kot je hitrost, ve\xc4\x8dja je datoteka. Datoteke MP3, ki so stisnjene z zelo majhno bitno hitrostjo, so slabe kakovosti. V tem primeru je popa\xc4\x8denje zvoka zelo o\xc4\x8ditno. Najbolj se u\xc4\x8dinek izgubne kompresije sli\xc5\xa1i pri aplavzu. Nepozoren poslu\xc5\xa1alec zapisa MP3 ne lo\xc4\x8di od zapisa CD, kadar je njegova bitna hitrost najmanj 128 kilobitov na sekundo._NEWLINE_Seveda kakovost ni odvisna le od bitne hitrosti. Na kakovost odlo\xc4\x8dilno vpliva tudi kodirnik (encoder), to je program, ki skrbi za ustrezno pretvorbo. Kakovosten brezpla\xc4\x8den in odprtokodni kodirnik je LAME.\n_START_SECTION_\nMP3 v doma\xc4\x8dih in prenosnih napravah\n_START_PARAGRAPH_\nMP3 se ne uporablja le na osebnih ra\xc4\x8dunalnikih. Podporo zanj najdemo tudi v mobilnih telefonih, DVD-/DivX-predvajalnikih, avdio komponentah in \xc5\xbeepnih MP3-predvajalnikih. MP3 je med glasbenimi napravami najbolj podprt izmed vseh stisnjenih zapisov zvoka. Prav tako se pojavljajo tudi storitve, kjer lahko preko interneta kupimo datoteke MP3 in si jih prenesemo na ra\xc4\x8dunalnik ali zunanjo napravo.\n_START_SECTION_\nPatenti nad tehnologijo MP3\n_START_PARAGRAPH_\nV nekaterih dr\xc5\xbeavah (med drugim v ZDA in ponekod v Evropski uniji) so dolo\xc4\x8deni postopki potrebni za kodiranje MP3 patentirani. Glavna lastnika patentov sta nem\xc5\xa1ki Fraunhofer Institute in ameri\xc5\xa1ko podjetje Thompson.'